Burna Boy
Damini Ebunoluva Ogulu (Damini Ebunoluwa Ogulu, g. 1991 m. liepos 2 d.), geriau žinomas kaip tiesiog Burna Boy – Nigerijos dainininkas, dainų autorius ir įrašų prodiuseris. Debiutinis atlikėjo albumas „L.I.F.E“ išleistas 2013 m. rugpjūtį. 2017 m. pasirašė kontraktą su „Atlantic Records“ įrašų kompanija ir jo muzika pasiekė platesnes rinkas – 2018 m. išleistas albumas „Outside“ buvo pirmasis, išleistas pasaulinės įrašų kompanijos. 2019 m. laimėjo „BET“ apdovanojimą geriausio tarptautinio atlikėjo kategorijoje , taip pat buvo paskelbtas „Apple Music Up Next“ metų atlikėju. Tų pačių metų liepą išleistas ketvirtasis atlikėjo albumas „African Giant“, laimėjęs metų albumo kategorijoje „All Africa“ apdovanojimuose, taip pat buvo nominuotas „Grammy“ apdovanojimui už geriausią pasaulio etninės muzikos albumą. Sekančiais metais atlikėjas buvo išrinktas geriausiu Afrikos atlikėju Ganos muzikos apdovanojimuose, o rugpjūčio mėnesį išleido penktąjį albumą „Twice as Tall“, laimėjusį „Grammy“ už geriausią pasaulio etninės muzikos albumą. 2021 m. vėl laimėjo „BET“ apdovanojimą geriausio tarptautinio atlikėjo kategorijoje. Šeštasis atlikėjo albumas „Love, Damini“ išleistas 2022 m. liepą ir tapo aukščiausiai debiutavusiu Afrikos atlikėjo albumu JAV „Billboard 200“ reitinge bei aukščiausią reitingo vietą užėmusiu Olandijoje, Jungtinėje Karalystėje ir Prancūzijoje. Tų pačių metų spalį Burna Boy apdovanotas Nigerijos Federalinės Respublikos Ordinu už pasiekimus muzikoje. 2023 m. žurnalas „Rolling Stone“ atlikėjui skyrė 197–ąją vietą savo visų laikų geriausių vokalistų sąraše, o tų pačių metų rugpjūtį išleistas septintasis atlikėjo albumas „I Told Them...“.